Nøgleord

Sammendrag



Nøgleord

1. Nye medlemsstaters tiltrædelse – tiltrædelsesakten af 1972 – protokol nr. 3 om Kanaløerne og øen Man – frie varebevægelser – traktatens bestemmelser – anvendelsesområde – landbrugsprodukter – omfattet – kartofler dyrket på øen Jersey

(Art. 23 EF, 25 EF, 28 EF og 29 EF; tiltrædelsesakten af 1972, protokol nr. 3, art. 1 og 2)

2. Nye medlemsstaters tiltrædelse – tiltrædelsesakten af 1972 – protokol nr. 3 om Kanaløerne og øen Man – frie varebevægelser – Kanaløerne, øen Man og Det Forenede Kongerige betragtet som én medlemsstat ved anvendelsen af artikel 23 EF, 25 EF, 28 EF og 29 EF

(Art. 23 EF, 25 EF, 28 EF og 29 EF; tiltrædelsesakten af 1972, protokol nr. 3, art. 1)

3. Nye medlemsstaters tiltrædelse – tiltrædelsesakten af 1972 – protokol nr. 3 om Kanaløerne og øen Man – frie varebevægelser – told – afgifter med tilsvarende virkning – ordning på Jersey, hvorefter kartoffelproducenter skal betale en eksportfremmende organisation bidrag, som beregnes på grundlag af de til Det Forenede Kongerige eksporterede mængder – ulovligt – ordning kun anvendelig på udførsler til Det Forenede Kongerige – uden betydning – bidrag beregnet på grundlag af de tilsåede arealer, som anvendes til finansiering af aktiviteter, der udøves af denne organisation i strid med artikel 29 EF – ulovligt

(Art. 23 EF, 25 EF og 29 EF; tiltrædelsesakten af 1972, protokol nr. 3, art. 1)

4. Nye medlemsstaters tiltrædelse – tiltrædelsesakten af 1972 – protokol nr. 3 om Kanaløerne og øen Man – frie varebevægelser – kvantitative restriktioner – foranstaltninger med tilsvarende virkning – ordning på Jersey, som mod pålæggelse af sanktioner dels forbyder kartoffelproducenter, der ikke er registreret hos en eksportfremmende organisation og ikke har indgået en afsætningsaftale med denne, dels forbyder afsætningsorganisationer, der ikke har indgået en administrativ aftale med den pågældende organisation, at foretage udførsler til Det Forenede Kongerige – ulovligt – ordning kun anvendelig på udførsler til Det Forenede Kongerige – uden betydning

(Art. 29 EF; tiltrædelsesakten af 1972, protokol nr. 3, art. 1)

Sammendrag

1. Ifølge artikel 1, stk. 1, i protokol nr. 3 om Kanaløerne og øen Man, der er indeholdt som bilag til akten om vilkårene for Kongeriget Danmarks, Irlands og Det Forenede Kongerige Storbritannien og Nordirlands tiltrædelse og tilpasningerne af traktaterne, finder fællesskabsreglerne vedrørende told og kvantitative restriktioner anvendelse på Kanaløerne og øen Man på samme vilkår, som gælder i Det Forenede Kongerige, uden sondring efter de pågældende produkters art. Da de landbrugsprodukter, som er opregnet i EØF-traktatens bilag II (nu EF-traktatens bilag I), ikke indtager en særstilling i denne henseende, finder artikel 23 EF, 25 EF, 28 EF og 29 EF anvendelse på kartofler dyrket på Jersey og på produkter, der er fremstillet på denne ø ved forædling af kartofler.

Anvendelsen af disse bestemmelser kan ikke betinges af, at Rådet i henhold til artikel 1, stk. 2, i protokol nr. 3 vedtager de foranstaltninger, der anses for nødvendige for at sikre, at den ordning, som er indført vedrørende Kanaløerne og øen Man, fungerer gnidningsløst, eller af, at der inden for Fællesskabet gælder en fælles markedsordning vedrørende dem.

(jf. præmis 35, 36, 38, 39 og 41)

2. Kanaløerne, øen Man og Det Forenede Kongerige skal betragtes som én medlemsstat ved anvendelsen af artikel 23 EF, 25 EF, 28 EF og 29 EF.

(jf. præmis 54)

3. Bestemmelserne i artikel 23 EF og 25 EF, sammenholdt med artikel 1 i protokol nr. 3 om Kanaløerne og øen Man, der er indeholdt som bilag til akten vedrørende vilkårene for Kongeriget Danmarks, Irlands og Det Forenede Kongerige Storbritannien og Nordirlands tiltrædelse og tilpasningerne af traktaterne, skal fortolkes således, at de er til hinder for en ordning på Jersey, hvorefter en eksportfremmende organisation har beføjelse til at pålægge kartoffelproducenter på Jersey et bidrag, hvis størrelse fastsættes på grundlag af de mængder kartofler, som de pågældende har produceret, og som eksporteres til Det Forenede Kongerige.

Det er i den forbindelse uden betydning, at den omhandlede ordning kun finder anvendelse på forhold vedrørende den pågældende medlemsstats interne handel. Det er nemlig en nødvendig forudsætning for toldunionen, at der sikres frie varebevægelser mellem medlemsstaterne og mere generelt inden for toldunionen, og der er i den foreliggende sag intet, der udelukker, at de kartofler, som forsendes til Det Forenede Kongerige, derpå reeksporteres til andre medlemsstater.

I øvrigt er fællesskabsretten til hinder for, at der under samme betingelser opkræves en afgift, hvis størrelse fastsættes af en sådan organisation på grundlag af det landbrugsareal, de pågældende anvender til dyrkning af kartofler, i det omfang indtægterne herfra anvendes til finansiering af aktiviteter, der udøves af denne organisation i strid med artikel 29 EF.

(jf. præmis 61, 64, 65, 67 og 85 samt domskonkl. 2 og 3)

4. Bestemmelserne i artikel 29 EF, sammenholdt med artikel 1 i protokol nr. 3 om Kanaløerne og øen Man, der er indeholdt som bilag til akten om vilkårene for Kongeriget Danmarks, Irlands og Det Forenede Kongerige Storbritannien og Nordirlands tiltrædelse og tilpasningerne af traktaterne, skal fortolkes således, at de er til hinder for en ordning på Jersey, der

– dels, mod pålæggelse af sanktioner, forbyder producenterne på Jersey at eksportere eller tilbyde at eksportere deres kartofler til Det Forenede Kongeriges marked, medmindre de er registreret hos en eksportfremmende organisation og har indgået en afsætningsaftale med denne, hvori bl.a. fastsættes de arealer, som kan tilsås med henblik på eksport af høstudbyttet, og angives navnene på de personer, som er godkendt til at aftage dette

– dels, ligeledes mod pålæggelse af sanktioner, forbyder alle afsætningsorganisationer at foretage sådanne udførsler, medmindre de har indgået en administrativ aftale med den nævnte eksportfremmende organisation, hvori bl.a. angives navnene på de sælgere, som de er berettiget til at foretage indkøb hos.

Det er i den forbindelse uden betydning, at en sådan ordning kun vedrører udførslerne til Det Forenede Kongerige, da intet udelukker, at de kartofler, som forsendes til Det Forenede Kongerige, derpå reeksporteres til andre medlemsstater.

(jf. præmis 79 og 85 samt domskonkl. 1)